Isabella Löwengrip
Isabella Desirée Löwengrip-Spångberg (s. 21. lokakuuta 1990 Tukholma, Ruotsi) on ruotsalainen yrittäjä, kirjailija, luennoitsija sekä bloggaaja. Maaliskuussa 2018 ruotsalainen talouslehti Veckans Affärer luokitteli hänen Ruotsin talouselämän vaikutusvaltaisimmaksi henkilöksi vuonna 2018 (jaettu 1. sija). Hänen bloginsa isabellalowengrip.se oli aikoinaan Ruotsin luetuin blogi, jolla on viikoittain yli 250-300 000 lukijaa. Keväällä 2018 blogia ei enää näkynyt Ruotsin luetuimpien blogien top-30:ssa. Löwengrip aloitti muotia ja omaa elämäänsä koskevan blogin kirjoittamisen Blondinbella-lempinimellä 14-vuotiaana vuonna 2004.
Isabella Löwengrip on perustanut useita yrityksiä. Aktiivisimmat yritykset ovat LCC Löwengrip Care & Color, Flatters, Economista ja Löwengrip Invest AB.
Kun Löwengripin blogi oli suosionsa huipulla, sen arvioitiin keräävän vuosittain viiden miljoonan Ruotsin kruunun edestä mainostuloja. Liiketoiminnaksi muuttunut bloginpitäminen johti Blondinbella AB -yrityksen perustamiseen 30. elokuuta 2007. Yrityksen hallituksen puheenjohtajaksi astui Johan Kinnander, Ruotsin Googlen entinen toimitusjohtaja ja toimitusjohtajaksi Isabella Löwengripin isä, asianajaja Per Rydberg. Kun Löwengrip täytti 18, hänet nimitettiin toimitusjohtajaksi.
Yritystoiminnan ja mainosmyynnin ansiosta blogissa ilmestyi mainoksia ja tuotemainontaa, mikä johti Ruotsin kuluttajaviranomaisen huomautukseen ja rajoitusten asettamiseen.
Kesäkuussa 2008 Isabella Löwengrip perusti verkkokaupan Bellme, joka on ylijäämävarastojen sisäänostoon keskittynyt outlet-tyyppinen kauppa. Bellmen tuotevalikoimassa on muotivaatteita, kauneudenhoitotuotteita, koruja ja design-tuotteita. Verkkokaupan toimintaperiaate on sikäli erikoinen, että se myy vain yhden tuotteen vuorokaudessa ja merkittävästi alennettuun hintaan. Tuotevalikoimaan lisätään uusi tuote vasta, kun edellinen on myyty. Kaupan kohderyhmän ytimen muodostavat 15-25-vuotiaat naiset.
Isabella Löwengripin oma televisio-ohjelma "Blondinbellas TV-dagbok" () alkoi ruotsalaisella TV400-televisiokanavalla 15. joulukuuta 2008 ja vuoden 2009 alussa Löwengrip osallistui kilpailijana Ruotsin TV4:n Tanssii tähtien kanssa -ohjelmaan ("Let's Dance 2009").
Koulunkäynnin ja blogikirjoittelun ohella Isabella Löwengrip on osallistunut poliittiseen toimintaan Moderata Ungdomsförbundetin jäsenenä.
Isabella Löwengripin blogi "Blondinbellas blogg" oli aluksi tunnettu lähinnä muotiblogeja aktiivisesti seuraaville, mutta vuoden 2008 alussa muut mediat vähitellen löysivät sen ja uutisoivat sekä blogin sisällöstä että sen pitäjästä. Samaan aikaan kritiikki Löwengripiä kohtaan alkoi lisääntyä. Ruotsin Vihreiden puheenjohtaja Maria Wetterstrand keskusteli muun muassa blogitekstien välissä esiintyvistä mainoksista ja blogimaailman yleisestä uskottavuuden puutteesta mainiten muun muassa Blondinbellan negatiivisena esimerkkinä. Lisäksi Wetterstrand kritisoi Löwengripin blogissa esiintyviä tuote-esittelyjä, kun oli ilmeistä, ettei Löwengrip ollut edes kokeillut esittelemiään tuotteita. Ruotsin kuluttajaviraston mukaan nykyään tällainen testimoniaalimainonta voi olla Ruotsin markkinointilakien vastaista.
Dagens Media julkaisi 24. syyskuuta 2008 artikkelin, jossa paljastettiin Blondinbellassa olevan myynnissä sponsoripaketteja, joilla rahoitettiin Löwengripin 18-vuotissyntymäpäiväjuhlia. Paketteihin kuului myös mainostilaa blogissa ja pakettien hinnat vaihtelivat 25-75 000 kruunun välillä näyttöjen määrän ja mainospaikan mukaan.
Isabella Löwengrip ilmoitti 12. lokakuuta 2008 blogissaan, että hän pitää kirjoitustauon. Löwengrip jatkoi kuitenkin blogiinsa kirjoittamista noin kuukauden tauon jälkeen.
Isabella Löwengrip on naimisissa Odd Spångbergin kanssa. Heillä on kaksi lasta, Gillis ja Sally. Pari ilmoitti toukokuussa 2017 eroavansa.